Uniunea Europeană a cerut miercuri Israelului să deschidă puncte de trecere suplimentare pe lângă coridorul maritim din Cipru, astfel încât mai multe ajutoare să poată ajunge în Fâşia Gaza, informează Reuters.
"În timp ce sprijinim coridorul maritim din Cipru, solicităm Israelului să deschidă puncte de trecere suplimentare, astfel încât mai mult ajutoare să poată ajunge în Gaza, inclusiv în nord, şi să reducă restricţiile vamale generale", a declarat comisarul european pentru gestionarea crizelor, Janez Lenarcic, pe platforma de socializare X.
Declaraţia a venit după ce Lenarcic s-a întâlnit virtual cu ministrul cipriot de Externe Constantinos Kombos, secretarul de stat al SUA Antony Blinken, ministrul britanic de Externe David Cameron, ministrul de externe al Qatarului Abdulrahman Al Thani şi coordonatorul senior al ONU pentru Asistenţă Umanitară şi Reconstrucţie pentru Gaza, Sigrid Kaag.